Elokuussa työtehtävissä keuhkoihin puukotettu sankaripoliisikoira on kuntoutunut hyvin.

Itä-Uudenmaan poliisilaitoksella on hyviä uutisia. Elokuussa työtehtävissä vakavasti haavoittunut Börje on toipunut, kuntoutunut ja palannut takaisin töihin. Ilouutinen ilmenee Itä-Uudenmaan poliisilaitoksen Facebook-päivityksestä.

Päivityksen yhteydessä poliisi on julkaissut videon, jolla belgianpaimenkoiran hyvä vointi ilmenee selvästi. Videolla Börje juoksee pellolla pallo suussa ja hyppii kouluttajansa vieressä. Poliisi silittää sitä iloisesti tervehtivää koiraa.

Poliisi julkaisi videon energisestä Börjestä.­

Börjeä voi hyvällä syyllä kutsua sankaripoliisikoiraksi, sillä poliisi tavoitti sen jäljityksen ansiosta raa’asta henkirikoksesta epäillyn miehen elokuussa pimeässä metsässä Loviisassa. Kun Börje sai miehen kiinni, epäilty puukotti tätä useita kertoja keuhkoihin.

– Epäilty löi koiraa ainakin kuusi kertaa teräaseella. Kaksi niistä oli varsin vakavia pistoja, jotka osuivat keuhkoihin, kertoi ylikomisario Pekka Kokkonen poliisikoiralaitokselta tapahtumien jälkeen.

Vakavasti loukkaantunut poliisikoira sai ensiapua heti paikan päällä. Sen jälkeen se vietiin hätäleikkaukseen Helsingin yliopistolliseen eläinsairaalaan Viikkiin.

Börje on parhaassa poliisikoiraiässä, ja jälleen valmiina tositoimiin.­

Kokkosen mukaan Börjen ansiosta Loviisan operaatiossa estettiin mahdollisesti poliisimiehen vammautuminen tai pahimmassa tapauksessa kuolema.

– Siellä oli kuitenkin vastarintaan motivoitunut, aseistautunut mies pimeässä metsässä. Jos häntä olisi lähdetty haravoimaan pelkästään poliisimiesten voimin ilman koiraa, olisi todennäköistä, että poliisimies olisi joutunut tekijän hyökkäyksen kohteeksi, Kokkonen kommentoi IS:lle elokuussa.

Börje on vähän yli 7-vuotias ja parhaassa poliisikoiraiässä. Poliisikoiran peruskoulutus kestää 2,5 vuotta ja ne jäävät eläkkeelle noin 10-vuotiaina.